ไฟแนนซ์ทูเดย์
&#8220;อย่ากลัวที่จะก้าวยาวๆ เมื่อต้องข้ามอุปสรรคที่ยิ่งใหญ่&#8221;
1 ก.พ. 2556

“อย่ากลัวที่จะก้าวยาวๆ เมื่อต้องข้ามอุปสรรคที่ยิ่งใหญ่”
...สนามความขัดแย้งทางนโยบายในการแก้ปัญหาค่าเงินบาทที่แข็งค่าจนเงินทะลักเมืองไทยในตลาดหุ้น 1 แสนล้านบาท ตลาดตราสารหนี้ระยะสั้นอีก 1.1 แสนล้านบาท รวม 28 วัน ปาเข้าไป 2.1 แสนล้านบาท แล้วนั้นกำลังปะทุ
30 ม.ค. กิตติรัตน์ ณ ระนอง รองนายกรัฐมนตรีและ รมว.คลัง พูดชัดว่า ในการประชุม ครม.เศรษฐกิจ ที่มีนายกรัฐมนตรี ยิ่งลักษณ์ ชินวัตร เป็นประธานนั้น มีการหารือกันและเห็นพ้องว่าจำเป็นต้องใช้นโยบายการเงิน ซึ่งหมายถึงนโยบายการลดดอกเบี้ยมาแก้ไขปัญหานี้
จะไม่ใช้นโยบายการคลัง เช่น การเก็บภาษีกำไรจากค่าเงิน หรือมาตรการควบคุมเงินทุนไหลเข้าแน่นอน
31 ม.ค.ที่ผ่านมา แม้ว่า ประสาร ไตรรัตน์วรกุล ผู้ว่าการแบงก์ชาติ จะออกมาการันตีว่า ไม่มีความจำเป็นต้องลดดอกเบี้ย เพราะเกิดผลข้างเคียงและเชื่อว่าเงินทุนไหลเข้าเป็นปัญหาระยะสั้น
แต่กิตติรัตน์ก็ย้ำชัดเสียงแข็งว่า “ได้พูดมาหลายคลังแล้วว่าดอกเบี้ยนโยบายควรลดให้ต่ำกว่าในปัจจุบัน เพื่อทำให้ค่าเงินบาทอ่อนค่าลง ซึ่งการลดดอกเบี้ยเป็นหน้าที่ของคณะกรรมการนโยบายการเงิน (กนง.) ที่จะพิจารณาตัดสินใจลดดอกเบี้ย แต่ขณะนี้หลายฝ่ายมีความเห็นตรงกันว่า ดอกเบี้ยนโยบายควรลดต่ำลง ก็เป็นเรื่องที่ กนง. ควรนำความคิดเห็นเหล่านี้ไปพิจารณาด้วย” 
แรงปะทะทางความคิดการขับเคลื่อนนโยบายจะคุกรุ่นไปอีกระยะแน่นอน ไม่เชื่อโปรดรอดูชั้นริงไซด์
...หลังได้รับการแต่งตั้งเป็นประธานกรรมการพิจารณาให้ความช่วยเหลือเอสเอ็มอีที่ได้รับผลกระทบากค่าเงินบาทที่แข็งค่าขึ้น และการปรับเพิ่มค่าจ้างขั้นต่ำ 300 บาท นิวัฒน์ธำรง บุญทรงไพศาล รมต.ประจำสำนักนายกรัฐมนตรี ก็อาศัยอำนาจเรียกประชุมกรรมการในสัปดาห์นี้ ซึ่งน่าจะเป็นวันพุธที่จะถึงนี้ 
นิวัฒน์ธำรง ส่งเทียบเชิญสภาอุตสาหกรรมแห่งประเทศไทย สภาหอการค้า ผู้จัดการตลาดหลักทรัพย์แห่งประเทศไทย mai รมว.อุตสาหกรรม และ รมว.พาณิชย์ ผู้แทนสถาบันการเงินพาณิชย์ ผู้บริหารธนาคารของรัฐ และธนาคารต่างประเทศเข้าร่วมเป็นกรรมการผู้ทรงคุณวุฒิด้วย เรียกว่า นิวัฒน์จัดใหญ่...